**Zborovanje SMD – SUZD, Beltinci, 29. - 30. 9. 2017**

**POVZETKI PREDSTAVITEV**

**Metka Fujs**

**Muzejske zbirke v občini Beltinci**

Metka Fujs, muzejska svetnica, metka.fujs@pomurski-muzej.si

Pomurski muzej Murska Sobota, Trubarjev drevored 4, 9000 Murska Sobota

Na območju občine Beltinci se nahaja več muzejskih zbirk s katerimi upravlja Zavod za kulturo in turizem Beltinci. Največja je zdravstvena zbirka, ki je del stalne zbirke Pomurskega muzeja in je nastala z združitvijo doniranega gradiva domačina Nikolaja Sepessyja in gradiva muzeja. Del zbirke je na ogled na stalni razstavi Zgodovina zdravstva v Pomurju v gradu Beltinci. Tam je na ogled še razstava o fevdalnih lastnikih beltinskega gradu s t.i grofičinim salonom. Kustosinja muzeja je postavila tudi stalni razstavi Büjraštvo na reki Muri v Ižakovcih in Ciglarsko naselje Melinci, ki jo spremlja monografija o ciglarstvu v tej vasi. Sodelovala je tudi pri prezentaciji kmečkega orodja v Gümli pri Lipi in pripravila do sedaj dva vpisa v register nesnovne dediščine Brodarstvo, Beltinci in Gančki majoš, Gančani. Regionalni muzej in lokalni zavod uspešno sodelujeta pri upravljanju z muzejskimi zbirkami in v drugih projektih. V letu 2017 začenjamo sodelovanje v novem čezmejnem projektu e-documenta Pannonica.

**Ključne besede:** Pomurski muzej Murska Sobota, muzejske zbirke, upravljanje

**Samo Sankovič**

**Stalna razstava Pomurskega muzeja Murska Sobota z vidika družbenega vključevanja (inkluzije)**

Mag. Samo Sankovič, višji kustos, samo.sankovic@pomurski-muzej.si

Pomurski muzej Murska Sobota, Trubarjev drevored 4, 9000 Murska Sobota

Popolnoma prenovljena stalna razstava Pomurskega muzeja Murska Sobota je bila odprta leta 1997, dve leti pozneje pa je dobila posebno priznanje Evropskega muzejskega foruma (*Special Commendation - European Museum of the Year Award*). Razstava je bila postavljena v času, ko so se slovenski muzeji nekako šele začenjali bolj sistematično ukvarjati z obiskovalci, se bolj odpirati javnosti in delovati bolj vključujoče. Ob dvajsetletnici postavitve bomo stalno razstavo analizirati z vidika družbenega vključevanja (inkluzije) in dostopnosti. Namen tega prispevka je konstruktivna kritika, ki bo pri načrtovani postopni prenovi razstave pripomogla k boljši dostopnosti le-te različnim (družbenim) skupinam obiskovalcev. V prispevku bomo analizirali dostopnost stalne razstave različnim skupinam ljudi, predvsem pa katere ovire se pri njej pojavljajo.

**Ključne besede:** Pomurski muzej Murska Sobota, stalna razstava, družbeno vključevanje

#### Maša Sakara Sučević, Brigita Jenko

**Stalna razstava Srce Kopra/Il cuore di Capodistria/The Heart of Koper – povzetek.**

dr. Maša Sakara Sučević, masa.sakara.sucevic@pokrajinskimuzejkoper.si

Brigita Jenko, MA, brigita.jenko@pokrajinskimuzejkoper.si

Tim Mavrič, tim.mavric@gmail.com,

Stalna razstava »Srce Kopra« je postavljena v dveh sobah drugega nadstropja palače Belgramoni-Tacco in predstavlja zaključek muzeološke poti v palači. Nastala je v okviru projekta prenove palače, ki se je odvil v letu 2015. Razstava je nastajala še do pomladi 2017. Izbor tematike smiselno zaokrožuje predstavljeno gradivo v palači in hkrati odgovarja na pričakovanja obiskovalcev, ki so v različnih anketah med prioritetnimi nalogami muzeja izpostavljali prav strnjen pregled zgodovine Kopra.

Razstava nagovarja dve diametralno nasprotni publiki – prebivalce Kopra in tuje turiste – ki oboji pogrešajo boljšo predstavitev zgodovine mesta in njeno kontekstualizacijo. Zasnovana je modularno – eksponati so zamenljivi, vedno pa morajo ustrezati konceptualni zasnovi postavitve, ki kronološko in koncizno predstavlja zgodovino mesta. Modularnost omogoča ciklično osveževanje razstave, kar povečuje njeno atraktivnost ter omogoča različne vsebinske poudarke v različnih obdobjih.

Poleg zgodbe mesta pripoveduje razstava tudi zgodbe razstavljenih eksponatov, obsega pa tudi nazorno multimedijsko predstavitev prostorskega razvoja mesta. Razstava je zasnovana na interakciji z obiskovalci. Opremljena je z izobraževalnimi kotički, ki spodbujajo k aktivni udeležbi. Poseben del razstave je namenjen tudi samim prebivalcem mesta: vabljeni so, da s podajanjem svojih osebnih zgodb in pričevanj, vezanih na mestno polpreteklo zgodovino trajno soustvarijo muzejski zapis.

**Ključne besede:** Pokrajinski muzej Koper, Srce Kopra, stalna razstava, interaktivnost

**Rolanda Fugger Germadnik, Jure Krajšek**

**Cesta – grad – vojašnica – muzej**

**mag. Rolanda Fugger Germadnik,** muzejska svetnica

**dr. Jure Krajšek**, kustos

Pokrajinski muzej Celje, Trg celjskih knezov 8, Celje, info@pokmuz-ce.si

Leta 1990 so se v Celju na stavbi, ki jo danes poznamo pod imenom Knežji dvor, pričele arheološke in stavbno zgodovinske raziskave. Izkazalo se je, da se pod neugledno lupino skriva srednjeveški reprezentančni grad grofov Celjskih, ki ga je cesarica Marija Terezija v baročnem slogu prezidala v vojašnico. V kleti so arheologi odkrili presenetljivo dobro ohranjene elemente antične Celeje.

Obnovitvena dela na palaciju in dvorišču dvorca so se zaključila v letu 2012. Nekdaj grdi raček je bil zdaj zaradi izjemne lege v strogem centru mesta zanimiv za številne »trgovce z novci«, ki so skušali preprečiti, da bi stavba postala muzejsko razstavišče. Potreben je bil trd boj, da je muzej mestno občino prepričal, da je stavbo prepustila v kulturne namene.

Pokrajinski muzej Celje je v obnovljeni palacij in južno krilo dvorca umestil stalno arheološko razstavo »Od igle do zvezd«, stalno razstavo »Grofje Celjski«, in v kleti »*in situ*« uredil prezentacijo antične Celeje. Odziv javnosti je bil takojšen: nove vsebine so pritegnile številne obiskovalce iz Slovenije in tujine, dvorec pa je zaradi spremljajočih dogodkov postal osrednja točka kulturnega in družbenega utripa mesta ob Savinji.

Toda za nas muzealce se po petih letih delovanja v Knežjem dvorcu boj šele pričenja. V praksi moramo odgovoriti na temeljno dilemo muzejske stroke, namreč, kako ohraniti stalne razstave žive in atraktivne tudi v bodoče.

**Ključne besede:** Pokrajinski muzej Celje, stalna razstava, Knežji dvor, prenova

**Jana Babšek, Sanja Jurca Avci**

**STARE TRŽIŠKE OBRTI, NAVDIH ZA PRIHODNOST : Prenova 2014 - 2020**

Jana Babšek, uni. dipl. zgod, kustosinja, jana.babsek@guest.arnes.si

Tržiški muzej, Tržič

Sanja Jurca Avci, u.d.i.a., sanja.jurca@avci.eu

Že prve srednjeveške pisne omembe omenjajo v Tržiču množico obrtnih delavnic, obrt je stoletja pomenila glavno gospodarsko dejavnost kraja, kar se odraža tudi v zbirkah muzeja, ki hrani številne predmete, dokumente, slikovno gradivo kovaške, usnjarske, čevljarske, kolarske, lesne, mizarske, krojaške, nogavičarske, tekstilne in drugih obrtnih zbirk.

Tržiški muzej je bil ustanovljen leta 1964 in je doživel že več postavitev stalnih razstav, vendar pa do leta 2014 te postavitve niso bile celostne. Leta 2014 se je pričela prenova, ki še vedno kontinuirano poteka. Najprej smo prenovili našo najpomembnejšo čevljarsko zbirko, zatem usnjarsko, v letu 2017 pa nogavičarsko, tekstilno in modrotiskarsko.

Prenova poteka timsko. Strokovni tim je sestavljen iz vodje projekta, kustosa etnolga, kustosa za delo z obiskovalci, kustosa umetnostnega zgodovinarja, konservatorja, od vsega začetka sodelujejo še arhitektka, oblikovalka, oblikovalec luči in muzejski svetovalci iz drugih institucij. Člani tima oblikujemo načrt interpretacije, ki je dvojen, za otroke in za odrasle. Sprva izberemo najpomembnejše teme in sporočila, ki jih želimo posredovati bodočim obiskovalcem, nato se odločamo o načinih predstavitve teh tem. Premišljeno oblikujemo prostor in način postavitve predmetov, saj se zavedamo, da so prostor in muzejski predmet nekaj kar muzeje razlikuje od drugih izobraževalnih in kulturnih institucij. Veliko pozornosti namenimo pripravi besedil, da jasno in v pravi meri posredujejo informacije. Želimo, da razstave aktivno vključujejo obiskovalce, prek rokovanja s predmeti, tehničnih poskusov, kreativnih dejavnosti, miselnih iger, ugank, vse z namenom, da spodbudimo razmislek, navdušenje nad bogastvom tržiških obrti in spodbudimo, da stara znanja obiskovalce navdihnejo za uporabo v sodobnosti.

Nedavno odprta tekstilna razstava ima štiri osnovne teme bogastvo obrti, nogavičarstvo, tekstil – od surovine do tkanine in modrotisk. Z oblikovalskega stališča je bila glavna naloga ustvariti razstavni prostor in poiskati vizualni izraz za vsako razstavno temo posebej. Tako so nastali oblikovalsko zadržan prostor, kjer obiskovalca  obda bogastvo obrti; tržiška “gasa" z obešenimi nogavicami; "prostorska razpredelnica", ki obiskovalca popelje od surovine do tkanine in ima za kontrast starinski ambient s statvami; in seveda moder prostor za temo modrotiska, v katerem tradicionalni vzorci v svetlobi zaplešejo na steni, obiskovalca pa pozdravi par v noši z modrotiskom.

**Ključne besede:** Tržič, muzej, prenova stalne razstava, obrti, modrotisk

**Helena Rožman**

**STALNA RAZSTAVA KOT OBLIKA KOMUNIKACIJE Z OBISKOVALCI: grad Rajhenburg - prenova in oživljanje kulturnega spomenika nacionalnega pomena v lasti lokalne skupnosti**

Dr. Helena Rožman, muzejska svetovalka, vodja muzejskih enot Mestni muzej Krško, Galerija Krško, Grad Rajhenburg helena.rozman@mestnimuzejkrsko.si

Kulturni dom Krško

Grad Rajhenburg sodi med najpomembnejše spomenike srednjeveške grajske arhitekture na Slovenskem. S svojo razgibano zgodovino je tekom 20. stoletja prešel pot od trapistovskega samostana, do nacističnega taborišča za pregon Slovencev. Po 2. sv. vojni so v njem dve desetletji delovale kazenske ustanove jugoslovanskih oblasti. Z vzpostavitvijo muzejske postavitve o izgnancih je grad postal odprt za javnost, z objektom je upravljalo lokalno turistično društvo, hkrati pa je bil v njem tudi sedež oddelka nacionalnega muzeja. Zgradba je propadala, sistematične raziskave stavbne substance pa so vse bolj kazale, da gre za izjemni kulturni spomenik.

Po zaključeni denacionalizaciji in uspešni celoviti prenovi v letih 2010 - 2012 je grajska stavba postala dom muzejskih postavitev – v enem delu gre za stalne razstave Muzeja novejše zgodovine Slovenije, enota Brestanica, na drugi strani pa muzejski program oblikujemo tudi v muzejski enoti Kulturnega doma Krško, ki upravlja s kulturnim spomenikom.

Z referatom želimo predstaviti in preizprašati stalne muzejske postavitve kot obliko komunikacije z javnostmi tudi v luči funkcije kulturnega spomenika, ki je muzej, hkrati pa tudi zelo pomemben turistični objekt.

**Ključne besede:** Krško, grad Rajhenburg, prenova, komunikacija, turizem

**Sanja Jurca Avci**

**Postavitev stalne razstave / vizualni vidik**

Sanja Jurca Avci, u.d.i.a, Sanja.jurca@avci.eu

Zavod TRANS

Nova postavitev stalne razstave je izložba muzeja. Naloga oblikovalca je, da jo bo obiskovalec zapustil z jasnimi vtisi in obogatenim vedenjem o določeni tematiki. To lahko omogoči tako, da v tesnem sodelovanju s kustosi izlušči tiste elemente, ki jih bo vizualno poudaril in oblikoval, da bodo nosili razstavno zgodbo. Razstavna zgodba, ki je tako vizualno podprta, je močnejša in na obiskovalcu pusti jasen vtis. Razstavno zgodbo nosijo predmeti iz zbirk muzeja, te pa lahko oblikovalec umesti v prostor in jim ustvari kontekst tako, da zaživijo in z obiskovalcem vzpostavijo stik. (Največji strošek nove stalne razstave so po navadi vitrine – te so lahko za muzej pridobitev za nekaj desetletij, če so dovolj premišljene, fleksibilne in oblikovalsko nevtralne. Z njimi torej ne iščemo vizualnih poudarkov, saj ne nosijo razstavne zgodbe.)

Od muzeja do muzeja, od razstave do razstave, od zbirke do zbirke je odvisno, katera izrazna sredstva bo oblikovalec uporabil, da bo vizualno podprl razstavno zgodbo. Bodo to velike fotografske povečave? Bo to barva? Material? En sam predmet ali množica predmetov? Zvočni posnetek? Prostorska projekcija? Oblikovalec ima na razpolago paleto izraznih sredstev, a izbrati tisto pravo je navadno dolgotrajen proces, v katerem se v dialogu s kustosi izkristalizira prava rešitev.

Prispevek na kratko predstavi bistvene oblikovalske odločitve pri oblikovanju nekaterih stalnih razstav avtorice prispevka v Sloveniji in v tujini

**Ključne besede:** Razstavna zgodba, vizualna izrazna sredstva, sodelovanje kustos – oblikovalec

**Magda Peršič**

**Stalna razstava Kras/ Muzej krasa**

Magda Peršič, muz. svetnica, ; magda.persic@guest.arnes.si

Zavod Znanje, OE Notranjski muzej Postojna

Stalna razstava Kras je bila odprta v letu 2015 in je uresničitev stoletnih prizadevanj o ustanovitvi muzeja krasa, saj so bili temelji zanj postavljeni že leta 1909. Nekaj razstavnega gradiva je bilo predstavljenega v okviru italijanskega speleološkega inštituta (*Istituto Italiano di Speleologia*), odprtim leta 1928 in v Kraški muzejski zbirki (1974–1990, v sklopu *IZRK ZRC SAZU*); glavnina razstavljenih muzealij pa je iz bogatih zbirk Notranjskega muzeja Postojna.

Razstavo o krasu in Krasu so avtorji celovito in večplastno oblikovali v dve prostorsko pogojeni temi – nastanek krasa z različnimi kraškimi pojavi, oblikami površja in biotsko raznolikostjo ter pripoved o kraški jami, kot najbolj zanimivem in prepoznavnem kraškem pojavu. Obe temi povezuje in ju določa človek, ki v tej naravni pokrajini živi, se ji prilagaja, se uči sprejemati njene danosti, jo tudi (neprimerno) spreminja, vendar ponosno ohranja, in jo sčasoma oblikuje v kulturno krajino s posebnimi in značilnimi dejavnostmi, ki tudi danes potrjujejo kulturne identitete človeka s krasa. To vodilo, dopolnjeno s podrobnejšimi arheološkimi, biološkimi, etnološkimi, geografskimi, geološkimi in zgodovinskimi vsebinami in predstavljeno z različnimi muzeološkimi pristopi in pripomočki je obenem sporočilo obiskovalcem razstave.

Posebno pozornost namenja Muzej interpretaciji stalne razstave z občasnimi tematskimi razstavami, dopolnjenimi s pedagoškimi vsebinami.

Postavitev stalne razstave je omogočila pridobitev nove muzejske stavbe leta 2005, oziroma obnova le-te 2011, in sodelovanje na mednarodnem projektu *Muzeji Jadrana bogatijo kulturni turizem*, *Museumcultour*, v okviru Jadranskega čezmejnega programa IPA (2012 – 2015).

**Ključne besede:** Kras, kraški pojavi, kraška jama, muzejska pripoved, stalna razstava

**Janez Weiss**

**Mestna muzejska zbirka Črnomelj**

Janez Weiss, kustos,

Mestna muzejska Zbirka Črnomelj, janez\_weiss@yahoo.com

Mestna muzejska zbirka Črnomelj je bila odprta junija 2013. Umeščena stavbo nekdanje mestne šole iz 19. stoletja, njena posebna kvaliteta so stenske šablonske poslikave, smiselno umeščene v celotno predstavitev muzeja.

Namen Mestne muzejske zbirke Črnomelj je podati podobe dolge preteklosti Črnomlja in njegovih antičnih ter prazgodovinskih predhodnikov, a hkrati dodati še en drobec k restavraciji značilno degradiranega starega mestnega jedra. Muzej revitalizira mesto in se skuša intenzivno povezati z lokalnim prebivalstvom, ki je ključno doprineslo k njegovi postavitvi.

Poleg stalne postavitve muzej redno organizira predavanja priznanih strokovnjakov iz različnih področij in publicistov, otroške delavnice ter sodeluje pri vseh lokalnih dogodkih, od festivala Jurjevanje do ostalih mestnih in občinskih slavnostih.

**Ključne besede:** muzejska pripoved, stalna razstava, Črnomelj, preteklost, arheologija

**Helena Hauptman**

#### MUZEJ RASTE IZ NIČ - SLABA ŠALA ALI SODOBNO DEJSTVO

#### Helena Hauptman, kustosinja, Mestni muzej Litija, helena.hauptman@siol.net

#### Mestni muzej Litija je eden tistih muzejev, ki je nastal na področju, kjer muzejska dejavnost nima tradicije. To pomeni, da lokalna skupnost ne pozna muzeja kot institucije, ki varuje, ohranja in prezentira lokalno dediščino, ne pozna njene vloge, vrednosti in pomena za družbo. Ustvariti muzej dobesedno iz nič se sliši kot slaba šala, pa vendar je to v 21. stol. še marsikje kruta realnost, ki od dediščinskih delavcev terja neizmerne napore. Uveljavljenim muzejem z dolgo tradicijo se zdijo ti napori komaj verjetni oz. se slišijo kot nepomemben gostilniški trač. Mestni muzej Litija se razvija na osnovnih načelih ekomuzeja, torej raste iz skupnosti za skupnost, prebuja kolektivni spomin ter išče in zbira izgubljeno lokalno dediščino, z mnogo altruizma, inkluzije, potrpežljivosti in tolerance. S skrajno minimalnimi sredstvi so bili s pomočjo prostovoljcev urejeni, skoraj izsiljeni, novi večji prostori, saj je prejšnjim grozila vlaga in plesen. Postavljenih je 5 stalnih razstav, s podarjeno opremo z raznih koncev, nizkocenovnimi plakati in panoji, veliko improvizacije ter s predmeti, ki se počasi a vztrajno vračajo v stavbo ki v središču mesta priča o bogati in imenitni preteklosti. Preteklosti, ki je do 21. stol. čakala, da nekdo obriše z nje prah in ji omogoči s svojimi zgodbami stopiti med ljudi. Osnovna vsebina razstav sicer ostaja stalna, spreminja pa se nabor predmetov tekstov z novimi podatki in osveženimi zgodbami, kolikor pač dopuščajo skromna sredstva ki v letnem proračunu skupaj za program in materialne stroške ne presegajo 5000 eur.Po desetletju oranja ledine na področju varstva kulturne dediščine so pričeli ljudje hoditi v muzej ne samo na oglede in njegove dogodke, temveč tudi po informacije za lastno ali širšo lokalno uporabo, prinašajo predmete in arhivsko gradivo, ki so ga hranili doma in tako se počasi počasi spreminja odnos javnosti do muzeja, kajti muzej so pričeli jemati za svojega, ker v njem najdejo pozabljene vrednote, lastne korenine in identiteto, ki jim je bila v prejšnjem stoletju odvzeta, predvsem pa nezavedno začutijo pripadnost prostoru in skupnosti, v kateri živijo.

**Ključne besede:** ekomuzej, stalna razstava, kolektivni spomin, lokalna javnost

#### Tina Novak Pucer

**stalna razstava Srečanje lakote in izobilja: kuhinja in kultura prehranjevanja v 19. in prvi polovici 20. stoletja. od koncepta do ne-realizacije**

Tina Novak Pucer**,** muzejska svetovalka, e-naslov: tina.novak@pokrajinskimuzejkoper.si

Pokrajinski muzej Koper, Kidričeva ulica 19, 6000 Koper

Stalna razstava Srečanje lakote in izobilja predstavlja mediteransko kuhinjo v urbanem in ruralnem okolju; prvi podnaslov razstave - ***Mediteranska trojka*** v dveh prostorih združuje vsebine o sestavinah, shranjevanju in pripravi jedil, drugi - **P*ripovedi mize,*** pa zaokrožuje interpretacijo predmetov, namenjenih uživanju hrane in pijače. Kmečka istrska kuhinja je predstavljena na podeželju, v lokalni etn. zbirki *Hiša od Bardinca* (Lopar) in naj bi bila s stalno razstavo v etnološki zbirki interaktivno povezana, vendar realizacija zaradi finančnih ali drugih razlogov ni bila dosežena. Prav tako se je izmaknil predvideni dvojezični razstavni katalog.

Razstava obiskovalce seznanjanja s prehransko dediščino, nagovarja k premisleku glede odnosa do hrane, ki se je v 1. polovici 20. stoletja spremenil; opozarja na nepravilni odnos do hrane, iz katerega izhajajo številne bolezni; ne moremo pa spregledati niti vpliva oglaševanja na prehranjevalne navade, ki predstavlja pereč problem na globalni ravni. Danes je hrane vsaj v zahodnem svetu dovolj, vendar je zadnja leta lakota prisotna tudi v slovenski družbi kot posledica pohlepa in napačnih odločitev političnih elit.

Razstavo dopolnjuje didaktičen kot »Ošterija p'r Bepu in Jući«, ki ga je zasnovala - tako kot celotno razstavo oblikovalka Irena Gubanc v sodelovanju z Matejo Škofič. Oblikovalka je jedilni obrok kot zaključeno celoto, ki se nenehno ponavlja, ponazorila s krogom in ta je primarno vodilo oblikovne zasnove razstave. Razstavni plakat je na Bienalu vidnih sporočil Slovenije (7. Brumen) prejel Priznanje odličnosti.

**Ključne besede:** enološka zbirka, stalna razstava, lakota, prehrana, lokalna javnost

**Borut Rovšnik**

**RAČUN BREZ KRČMARJA: NAČRT RAZSTAVE BREZ DIALOGA Z OKOLJEM**

mag. Borut Rovšnik, muzejski svetnik, borut.rovsnik@gmail.com

Muzej in galerije mesta Ljubljana

V prispevku bo avtor spregovoril o relevantnosti stalnih razstav, zakaj muzeji nadaljujejo s produkcijo tovrstnih razstav, zakaj je današnji pristop zastarel in kakšni so alternativni izzivi. Na osnovi izsledkov dveh evalvacij - prve kot uvod v prenovo razstave v nacionalnem in druge kot sestavni del nove postavitve v mestnem muzeju - bo podal nekaj smernic za participativno načrtovanje. Temeljna načela pri obeh projektih so demokratični dialog med ustanovo in družbenim kontekstom (prebivalci, uporabniki, obiskovalci), so-udeležba, so-delovanje in so-ustvarjalnost.

**Ključne besede:** stalna razstava, participativno načrtovanje, so-udeležba, so-delovanje, so-ustvarjalnost

**Janez Balažic**

**Imaginarni prostori in poti razvoja stalnih zbirk**

Dr. Janez Balažic, muzejski svetovalec, Univerza Maribor

Ko smo zastavili bistvene označevalce civilizacijskega in kulturnega razvoja na stalni muzejski razstavi (1997) PM Murska Sobota je sledil premislek ali lahko z objektivno projekcijo, z razstavo in elaboriranjem posamičnih umetnin v kataloguter dopolnimo predstavo in celo poskus revidiranja umetnostnozgodovinskega profila izbranega prostora.Pravzaprav je edini relevanten relikt tega prizadevanja katalog razstave (*Umetnine iz Prekmurja. Od romanike do modernizma*, 2009). So pa poti, ob dandanašnji možnostih medijskih tehnologij in spleta, po katerih je mogoče razmeroma zlahka izoblikovati imaginarni prostor stalnih zbirk. Druge poti sploh še nismo resno odprli, zadevajo pa prepotrebne načine dopolnjevanja in zaokroževanja fondov zbirk, oblikovanje kapitalskih fondov za nakupe, predvsem pa rušenje tabujev odprodaje ter zamenjave umetnin.

**Ključne besede:** razstava, objektivna projekcija, profil izbranega prostora, imaginarni prostor, relikt

**Matej Klemenčič**

**Nacionalna umetnostna zbirka in njena stalna postavitev: nekoč, danes in jutri**

Dr. Matej Klemenčič, Univerza v Ljubljani

Nova postavitev stalne zbirke v Narodni galeriji v začetku leta 2016 pomeni odločno prekinitev s tradicijo nacionalnih postavitev stalnih zbirk na Slovenskem. Ločevanje »domače« in »tuje« umetnosti je desetletja zaznamovalo tako našo osrednjo muzejsko umetnostno inštitucijo kot tudi nekatere druge regionalne in lokalne muzeje, pa tudi slovensko umetnostnozgodovinsko raziskovanje in publiciranje. V referatu želim analizirati novo postavitev v luči umetnostnozgodovinskih raziskav zadnjih desetletjih, obenem pa opozoriti na nekatere možnosti za korekcijo trenutne postavitve. Eden od problemov, ki jih namreč le-ta (ne) odpira, je vprašanje konteksta nastanka posameznih razstavljenih umetnin. Kakšne so torej možnosti za stalno postavitev, ki bi sicer presegla stare nacionalne delitve, a obenem predstavila izbrano likovno dediščino, ki jo hrani Narodna galerija, v ustreznem zgodovinskem kontekstu?

**Ključne besede:** Narodna galerija, stalna razstava, kontekst, umetnostna zgodovina, likovna dediščina

####

**Katja Mahnič**

**Stalna razstava kot prostor nenehnega vzpostavljanja pomenov**

Dr. Katja Mahnič, Univerza v Ljubljani, Oddelek za umetnostno zgodovino, Filozofska fakulteta

Muzeje pogosto razglašajo za ahistorične in statične ustanove, saj v okviru svojih razstav predmete, iztrgane iz njihovega zgodovinskega konteksta, predstavljajo v novem kontekstu, v okviru katerega njihovo percepcijo določa natančno definirana prostorsko in časovno vzpostavljena epistemologija.

V primeru umetnostnih muzejev je to kronološko-geografska umestitev posameznih likovnih del v veliko umetnostnozgodovinsko pripoved. Poudarjanje iztrganosti muzejev iz časa pa je velika poenostavitev, ki popolnoma spregleduje njihovo časovno kompleksnost. Muzeji so namreč res kraji, kjer se zgoščuje in celo ustavlja čas, vendar pa so hkrati tudi prostori, odprti za neskončen niz procesov vzpostavljanja pomena. Ta njihov vidik še posebej pride do izraza prav v okviru stalnih razstav. Umetnostni muzeji v okviru stalne postavitve, kljub njeni navidezni določujočosti obiskovalčeve percepcije razstavljenih likovnih del, temu prav zaradi svoje trajnosti v resnici nudijo možnost nenehnega vračanja in vstopanja v vsakokrat nov proces signifikacije.

**Ključne besede:** epistemologija, percepcija, signifikacija

**Rajka Bračun Sova, Metoda Kemperl**

**DIDAKTIČNA GRADIVA – PRIPRAVA UČITELJA NA OBISK UMETNOSTNEGA MUZEJA**

Dr. Rajka Bračun Sova, dr. Metoda Kemperl, Univerza v Ljubljani, Pedagoška fakulteta

Kanadski likovno-didaktični teoretik Richard Lachapelle poudarja pomen poučevanja in vlogo odrasle osebe pri tem. Po njegovem je učitelj vir informacij. Vendar bistvo estetske vzgoje ni posredovati informacije, temveč – *na podlagi* informacij – pri učencu razvijati odnos do umetnine in zmožnost razumevanja. Zato mnoge pomembne galerije denimo v Veliki Britaniji ali Kanadi tako za stalne kot občasne razstave pripravijo didaktična gradiva za učitelje, ki učitelju pomagajo, da lahko sam vodi vzgojno-izobraževalne dejavnost v muzeju. Taka oblika izobraževanja učiteljev pri nas po muzejih ni prav pogosta, zato smo se na PeF UL odločili pripraviti projekt *Izobraževalni turizem: priprava učitelja na obisk umetnostnega muzeja v okviru šolske ekskurzije,* v katerem sta sodelovala Akademska potovalna agencija Ars longa in Moderna galerija. Rezultat je 14 didaktičnih gradiv za učitelje na temo izbranih umetnin iz nacionalne zbirke slovenske moderne umetnosti v Moderni galeriji, ki so jih pripravile študentke različnih študijskih smeri pod vodstvom pedagoških in delovnih mentorjev*.* Ob tem smo se opirali na klasični umetnostnozgodovinski pristop ter upoštevali teorijo o artefaktu kot »objektu učenja«. Izhajajoč iz potreb didaktike, da učenec pri umetnini spoznava ne samo »vidno« ampak tudi »nevidno«, smo umetniška dela kontekstualizirali. Na posvetu bodo torej predstavljeni rezultati tega projekta.

**Ključne besede:** poučevanje, umetniško delo, galerija, didaktično gradivo

**Valentina Pavlič**

**Kiparska dela iz stalne zbirke likovne umetnosti v Pokrajinskem muzeju Maribor**

Valentina Pavlič, Univerza v Ljubljani, Pedagoška fakulteta Ljubljana

Prispevek obravnava del stalne zbirke Pokrajinskega muzeja Maribor, kiparska dela iz zbirke likovne umetnosti, ki jim je posvečena posebna soba. Razstavljena dela in spremljevalna besedila bodo analizirana, kritično ovrednotena. Poskušali bomo odgovoriti na vprašanje, kakšno predstavo o baročnem kiparstvu na Štajerskem (ki v slovenski umetnosti zavzema pomembno mesto) dobijo obiskovalcih ob sedanji postavitvi. Svoja opažanja bom primerjala z rezultati ankete, ki jo bom izvedla med obiskovalci. Spraševala se bom tudi, kakšno je poslanstvo in vloga muzeja – Pokrajinskega muzeja Maribor –, posebej v primeru predstavitve baročnega kiparstva na Štajerskem. Prispevek bom zaključila s konkretnimi predlogi za dopolnitev in obogatitev tega dela stalne zbirke.

**Ključne besede:** poslanstvo muzeja, Pokrajinski muzej Maribor, baročno kiparstvo, Štajerska

**Metoda Kemperl**

**SLOVENSKE UMETNOSTNE ZBIRKE IN OSNOVNA ŠOLA**

Dr. Metoda Kemperl, Univerza v Ljubljani, Pedagoška fakulteta Ljubljana

Obiskovanje javnih muzejev ter doživljanje in razumevanje umetnosti nekateri teoretiki edukacije razumejo kot del aktivnega državljanstva, saj raziskujejo vzgojno-izobraževalni vidik umetnosti. Za našo raziskavo je pomembno zlasti mnenje, da bi moralo biti navajanje na obiskovanje muzejev obvezni del osnovnošolskega kurikuluma. Otroke kot bodoče davkoplačevalce je treba navaditi na uporabljanje tega, kar bodo plačevali, sicer bo lahko delovanje takih inštitucij v prihodnosti finančno ogroženo.

Zato bo prispevek raziskoval, kako so slovenskim osnovnošolcem v šoli predstavljene slovenske umetnostne zbirke in slovenska umetnost. To bo pokazala analiza učbenikov od 4. do 9. razreda, ki so namenjeni za uporabo pri predmetu likovna umetnost.

#### Ključne besede: umetnostne zbirke, edukacija, analiza učbenika, kurikulum,

**Marjetka Balkovec Debevec**

 **»Šola je zakon!« Na pragu nove stalne razstave v Slovenskem šolskem muzeju**

Mag. Marjetka Balkovec Debevec, muzejska svetnica marjetka.balkovec@guest.arnes.si

Slovenski šolski muzej, Plečnikov trg 1, 1000 Ljubljana

Slovenski šolski muzej (naprej SŠM) sodi z letnico ustanovitve 1898 med najstarejše muzeje na Slovenskem, ob 120. letnici muzeja (2018) načrtujemo odprtje nove stalne razstave. Tako kot druge muzeje, tudi SŠM določajo specifični finančni, prostorski, kadrovski pogoji, ki bodo v osnovnih potezah predstavljeni v referatu. V pripravah na novo stalno razstavo in v samem delovnem procesu se pojavljajo številna vprašanja, dileme, razmisleki, ki stremijo osrednjemu vodilu, pripraviti zanimivo stalno razstavo, jo približati obiskovalcem muzeja in pri tem upoštevati sodobne trende muzejske stroke. Stalno razstavo dodatno plemeniti pedagoški program: v SŠM je še posebej priljubljena živa igra zgodovine – *Učne ure naših babic in dedkov*, ki ponujajo izjemno izkušnjo, da obiskovalci sami doživijo pouk, kakršnega so imeli šolarji v preteklosti. Pedagoški program se bo v prihodnje še tesneje povezoval s stalno razstavo. Pri pripravi nove stalne razstave v SŠM izpostavljamo tudi dejstvo, da ima prav vsak obiskovalec osebne izkušnje s šolo, izobraževanjem, vzgojo. Nova stalna razstava ne bo vsebovala le zgodovinskega razvoja šolstva in prikaza načina življenja učiteljev in učencev skozi čas, pač pa se želi usmeriti tudi v »učilnico prihodnosti«. Namen prispevka je tudi povabilo kolegom muzealcem, da lokalno ali specifično šolsko dediščino vključijo v novo stalno razstavo SŠM.

**Ključne besede:** Slovenski šolski muzej, stalna razstava, zgodovina šolstva, učne ure

**Dejan Vončina**

**Kako postane arheološko najdišče stalna razstava?**

Dejan Vončina, muzejski svetnik, dean.voncina@krasenkras.eu

Zavod Krasen Kras, Gorjansko 32, 6223 Komen

Na bodoči stalni razstavi o gradiščih v nekdanji OŠ v Komnu bo predstavljen pomen prazgodovinskih gradišč na primeru prazgodovinskega gradišča Debela griža v Volčjem gradu. Gradišče je skupaj z vasjo in okolico velika priložnost, da se na matičnem Komenskem Krasu prikaže predvsem celostna podoba tovrstnih naselij, osmislijo nove vsebine, poleg že poznanih, ki omogočijo ustrezne učne vsebine za spoznavanje gradišč na Krasu, kulturne krajine, načina življenja, pomen kamna in kamnoseštva ter naravnih danosti v Volčjem gradu in v širšem okolju. S predstavljanjem naravoslovnega in kulturno zgodovinskega gradiva s Krasa, publiciranjem in predavanji, bo tako izražena in zajeta ustvarjalnost na področju slovenskega krasa. Prizadevali si bomo tudi za čim bolj celovito predstavitev bogate etnološke, arheološke in naravne dediščine  gradišč lokalnemu prebivalstvu (sodelovanje z društvom Debela griža in posamezniki), domačim in tujim turistom ter navsezadnje dostopnost tovrstnih dobrin tudi ljudem s posebnimi potrebami, ranljivim skupinam, invalidom itd. Mednarodno multidisciplinarno povezovanje pri proučevanju in prezentaciji gradišč (Italija, Hrvaška, Srbija, Črna gora itn.)

**Ključne besede:** Debela griža, Volčji grad, gradišča, arheologija, lokalno prebivalstvo, turizem

**Verena Perko, Damir Globočnik**

**Kako je nastala stalna razstava Prelepa Gorenjska**

Ddr. Verena Perko, muzejska svetnica, verena.perko@siol.net

Ddr. Damir Globočnik, muzejski svetnik

Gorenjski muzej Kranj, Univerza v Ljubljani

Stalna razstava Prelepa Gorenjska je nastala v okviru evropskega projekta celostne prenove gradu Khislstein. Zasnovana je bila na podlagi poslanstva Gorenjskega muzeja, v skladu z obstoječimi zbirkami in temeljnim gradivom, ki ga muzej hrani ter znanji zaposlenih strokovnjakov. Vsebina in način interpretacije je bil prilagojen zahtevam razstavnih prostorov, ki so pod spomeniško zaščito. Interpretacijski načrt se je opiral na prostorske razporeditve in historične poudarke stavbe in jih vsebinsko med seboj povezal v celoto. Razstavne vsebine so sledile izvirnim historičnim poslikavam posameznih sob. Koncept razstave pa je bil zasnovan na potrebah sodobne lokalne javnosti, sledil je specifičnim potrebam stalnih obiskovalcev. Interpretacija je izhajala iz širšega naravnega prostora Gorenjske, se naslonila na mesto Kranj kot specifični prostor nastanka slovenske kulture, kot povezovalna nit je služila zgodba o železarstvu, ki daje tri tisočletno podobo kulturni krajini in gospodarstvu pokrajine. Kot rdeča nit pa je vsebine prežela Prešernova poezija in jih privzdignila v pripoved o narodni istovetnosti. Razstava je interdisciplinarno, tematsko zasnovana, interpretativni jezik temelji na izbranih predmetih in arhivskem gradivu, teksti so jedrnati in zasidrani v bogatem gorenjskem okolju. Razstava je bila zasnovana kot kompleksen, odprt inkluzivni projekt, ki naj bi ob aktivnem vključevanju lokalne javnosti na podlagi zbiranja »malih osebnih zgodb« in gradiva postal del kolektivnega spomina.

**Ključne besede:** Stalna razstava, interpretativni plan, kolektivni spomin, inkluzija

**Tina Pleško**

**Stalne muzejske postavitve v slovenskih umetnostnih muzejih**

Dr. Tina Pleško, dipl. umetnostna zgodovinarka, doktorica muzeologije,

tinaplesko@yahoo.co.uk

Umetnostne galerije so kot »templji umetnosti« nastali v klasicizmu na osnovi kraljevih zbirk v katerih so se akumulirale zbirke zasebnih zbiralcev umetnin. Umetniške predmete so iztrgale iz prvotnega konteksta in jih razstavile kot izolirane estetske objekte. Stalna zbirka je temelj umetnostnih galerij kot ena od poglavitnih oblik komunikacije z obiskovalci. Za Iva Maroevića stalna postavitev odraža širino in reprezentativnost muzejskega zbirnega fonda, je stabilna in časovno odporna in legitimira sleherni muzej. Stalno postavitev v umetnostnih galerijah dopolnjujejo občasne razstave. Po Petru van Menschu v umetnostnih galerijah najpogosteje pride do izraza identiteta umetniškega dela v času njegovega nastanka oz. t. i. stvarna identiteta. Postavitve stalnih zbirk v umetnostnih galerijah temeljijo na umetnostnozgodovinskem diskurzu – umetniška dela so običajno razporejena po avtorjih oz. stilih v skladu s kronologijo. Stalne umetnostne zbirke se v skladu s sodobnimi muzeološkimi trendi v svetu prenavljajo, v ospredje stopajo velike mojstrovine, reinterpretacije sodobnih umetnikov in obiskovalcem lažje razumljive tematske postavitve.

**Ključne besede:** Umetnostne galerije, komunikacija, obiskovalci, identiteta, muzeološki trend